SUHETO ITI AKKUB | ADDA KADI PAGSAYAATANNA NO AGKARARAGKA?
Apay nga Aw-awisennatayo ti Dios nga Agkararag?
Kayat ti Dios nga agbalinka a gayyemna.
Importante ti komunikasion iti aggayyem tapno tumibker ti relasionda. Kasta met, aw-awisennatayo ti Dios a makisarita kenkuana tapno agbalintayo a nadekket a gayyemna. Kunana: “Awagandakto ken umaykayo ken agkararagkayo kaniak, ket denggenkayto.” (Jeremias 29:12) Kada makisaritaka iti Dios, ‘umas-asidegka [kenkuana], ket umasideg’ met kenka. (Santiago 4:8, Ti Baro a Naimbag a Damag Biblia) Ipasigurado ti Biblia: “Ni Jehova asideg kadagidiay amin nga umaw-awag kenkuana.” (Salmo 145:18) No kanayontayo nga agkararag iti Dios, umuneg ti pannakigayyemtayo kenkuana.
“Ni Jehova asideg kadagidiay amin nga umaw-awag kenkuana.”—Salmo 145:18
Kayatnaka a tulongan ti Dios.
Kinuna ni Jesus: ‘Siasino kadakayo a ti anakna dumawat iti tinapay—iyawatannanto kadi iti bato? Wenno, nalabit, dumawatto iti ikan—iyawatannanto kadi iti serpiente? Gapuna, no ammoyo ti mangted iti naimbag a sagsagut iti annakyo, anian a nangnangruna pay a kasta ni Amayo nga adda iti langlangit mangted iti naimbag a bambanag kadagidiay agdawdawat kenkuana!’ (Mateo 7:9-11) Wen, aw-awisennaka ti Dios nga agkararag ta “maseknan” kenka ken kayatnaka a tulongan. (1 Pedro 5:7) Aw-awisennaka pay ketdi nga umasideg kenkuana no adda problemam. Ibaga ti Biblia: “Dikay maringgoran iti aniaman, no di ket iti amin a banag babaen iti kararag ken araraw agraman panagyaman maipakaammo koma dagiti dawatyo iti Dios.”—Filipos 4:6.
Adda naespirituan a kasapulan dagiti tattao.
Sigun kadagiti eksperto iti ug-ugali ti tao, minilion ti makarikna a kasapulanda ti agkararag, uray ti dadduma a di mamati ken agduadua nga adda Dios. * Paneknekan dayta a talaga a naaramid ti tao nga adda naespirituan a kasapulanna—ti panangidalan ti Dios. Kinuna ni Jesus: “Naragsak dagidiay sipapanunot iti naespirituan a kasapulanda.” (Mateo 5:3) Ti maysa a pamay-an tapno mapennek dayta a panagkasapulan ket ti regular a pannakisarita iti Dios.
Ania dagiti manamnamatayo a pagsayaatanna no awatentayo ti awis ti Dios nga agkararag kenkuana?
^ par. 8 Ipakita ti surbey ti Pew Research Center idi 2012 idiay United States nga 11% kadagiti saan a mamati wenno agduadua nga adda Dios ti agkarkararag iti maminsan iti makabulan.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn